Imtella' Settembru 13, 2021 Rapport: Daphne Cassar Il-Palazz tal-Inkwiżitur fil-Birgu se jospita Zoom, kummiedja innovattiva li se titwassal lill-udjenzi bi tliet modi: jew f'parti mill-palazz fejn wieħed jista' jara dak li l-karattri jriduk tara, inkella f'parti tal-post biex tnemmes dak li l-karattri qed jagħmlu l-almu tagħhom biex l-ispettatur ma jarax. Hemm ukoll l-għażla li wieħed jaraha onlajn mill-kumdità ta' daru. "Permezz ta' sistema ta' cameras, iż-żewġ spazji kif ukoll l-ispazju online se jkunu connected, issa ovvjament inti biex tagħmel xi ħaġa bħal din irid ikollok infrastruttura tajba ħafna. Għandna tim tekniku biex jgħaqqad dawn l-ispazji flimkien biex dan l-esperiment ikun jista' jirnexxi." Zoom hi kummiedja mfassla fuq kunċett oriġinali li nħema waqt l-eqqel tal-pandemija. Samantha hija producer li qed tfittex li terġa' tagħti ħajja lill-karriera tagħha wara l-Covid, u tqabbad lil dik li mingħaliha hi online cabaret artist Guapa biex tagħmel xow speċjali, u lill-ħabib tagħha Damian biex imidd idejh għall-catering. Kollox ikun ippreparat sal-iċken dettall… ħlief id-disastri li jitfaċċaw waqt id-divertita! "Samantha se jirnexxielha sal-aħħar tal-play, li l-event jimxilha ħarir?" Zoom hi play oriġinali b'kitba u direzzjoni ta' Tyrone Grima, bil-produzzjoni f'idejn Tyrone Grima u Joseph Galea, direzzjoni teknika ta' Keith Chetcuti u kast li jinkludi diversi atturi stabbiliti fosthom Carlos Farrugia, Kristjana Casha, Antonella Axisa, Kim Dalli u Angele Galea. Il-produzzjoni se tittella' fi tmiem din il-ġimgħa filgħaxija u l-proġett sab l-appoġġ tal-Kunsill Malti tal-Arti.